354 gange knipsede politiets automatiske trafikkontrol ved Guldborgsund-tunnellen i løbet af søndagen, og 65 gange kommer fotografiet til at udløse et klip i kørekortet hos bilister med for meget fart på.

Det skriver Sydsjællands og Lolland-Falsters Politi på twitter.

Dermed høster politiet en god portion bødekroner på ny i politikredsen. To gange tidligere i december er mange kørt for hurtigt over Farø-broerne på samme vejstrækning nogle kilometer længere mod nordøst.

Noget tyder på, at det er rigtigt vanskeligt for bilisterne at reducere farten, så fartgrænsen overholdes.

5. december blev der givet 154 klip i kørekortet ved Farøbroerne under en kontrol, hvor 4.000 bilisters fart blev kontrolleret.

Se også: Politiets kæmpefangst på Farøbroerne: 154 får klip i kørekortet

I dag målte kredsens færdselspoliti 2.152 bilisters fart over nogle timer ved Guldborgsund-tunnellen, hvor fartgrænsen - ligesom på Farøbroerne - er 90 km/t. Hurtigste bilist kørte 150 km/t.

Årsagen til, at fartgrænsen på stedet er reduceret i forhold til de normale 110 km/t. er, at der på stedet ikke er noget nødspor til eventuelt havarerede trafikanter.

- Vi ved jo, hvad fart kan gøre. Det er vores alles sikkerhed, det handler om. Og så er det voldsomt, at så mange kører mere end 30 procent for hurtigt. Altså mere end 120 kilometer i timen, sagde vagtchef Jens Frederiksen tidligere i december til Ekstra Bladet.